93.4fm – Radio Namakwaland – Die beste in die weste. » Dag 14 Vrydag 25 Mei
Dag 14 Vrydag 25 Mei
Dis half onwerklik om te besef die laaste dag van die Radio Namakwaland 2012 Toer het aangebreek. Twee weke gelede was almal besig om die laaste pakwerk te doen. Vanoggend was dit die laaste pakwerk, maar die keer om huistoe te gaan. Vanaand slaap ons in Irindie en daar is dit wit lakens en Lodgekos.
Ons kamptoer is egter gisteraand laatnag afgesluit met 'n leeu wat net buite ons kampplek in Namutoni oorverdowend vir maklik 20 minute lank gebrul het. Daar was 'n paar toerlede wat baie benoud was en selfs oortuig was dat die leeu binne in die kampterein was. Maar watter beter manier kan mens kry om n toer af te sluit met sulke naggeluide.
Dit was natuurlik 5 uur opstaan vanoggend, 6 uur ontbyt en half sewe was ons in die pad. Stiptelik soos vanaf die eerste dag op die toer is daar vir niemand gewag nie.
Die uitklaar by die hek was vinnig en maklik en gou gou was die konvooi van 20 voertuie op die pad.
Op Otjiwarongo is daar brandstof getap en soos beplan stop ons 1 uur voor die ontvangs van Erindie. Voor ons afpak word daar eers aangesit vir middagete en elkeen geniet die andersheid van aansit ete met wit servette.
Na ete is daar nie tyd gemors voor 4 voertuie die groep op 'n wildsbesigtigingsrit neem nie. Almal is nie ewe gelukkig nie maar daar word wildehonde, renosters, leeus en aardwolwe gesien.
Terug by die lodge, nadat twee voertuie 'n pap wiel gehad en een in' n gat vasgeval het, sit ons alweer aan vir ete. Na ete word daar dankie gesê en pryse uitgedeel. Johan Potlood sluit ons toer af met n baie spesiale boodskap wat gaan oor die Christen atiës, die feit dat ons nie altyd leef soos wat ons bely nie, en veral oor die sonde van bekommernis.
Môreoggend is elkeen op sy eie en die harde werklikheid van dagboeke, vergaderings en gewone werk lê voor.